มันนี่ทูเดย์
แบงก์ดูแลเอสเอ็มอี
21 เม.ย. 2559

แบงก์ดูแลเอสเอ็มอี
นายเดชา ตุลานันท์ รองประธานกรรมการบริหาร ธนาคารกรุงเทพ เปิดเผยว่า ธนาคารได้ติดตามลูกค้าเอสเอ็มอีในกลุ่มเกษตรเป็นพิเศษ เพราะมีปัจจัยเสี่ยงจากภัยแล้งและราคาสินค้าเกษตรตกต่ำ โดยธนาคารมีพอร์ตสินเชื่อเกษตรประมาณ 3.7 หมื่นล้านบาท แต่อีกด้านภัยแล้งก็ทำให้ผลผลิตทางการเกษตรขาดตลาดและผลักดันให้ราคาสูงขึ้นได้ และเกษตรกรก็ปรับตัว ด้วยการปลูกพืชที่ใช้น้ำน้อย เช่น การปรับพื้นที่นาไปปลูกแตงโม เป็นต้น
รับฟังแนวทางประเมิน
น.ส.รื่นวดี สุวรรณมงคล อธิบดีกรมบังคับคดี กล่าวว่า กรมได้ร่วมประชุมรับฟังแนวทางและการจัดอันดับประเทศไทย ตามรายงานการวิจัยเรื่องความยากง่ายในการประกอบธุรกิจของธนาคารโลก ซึ่งมีทีมวิจัยของธนาคารโลก จากกรุงวอชิงตัน ดี.ซี. สหรัฐ มาบรรยายรายละเอียดการจัดอันดับ ซึ่งจะมีส่วนช่วยให้กรมเข้าใจวิธีการประเมินของธนาคารโลกมากยิ่งขึ้น ซึ่งจะทำให้กรมสามารถชี้แจงพัฒนาการล่าสุด และให้ข้อมูลรายละเอียดที่สำคัญและจำเป็นต่อการประเมินของธนาคารโลกได้